**Nacionālās standartizācijas padomes** **sēdes**

**Protokols**

Rīgā, 2019.gada 26.novembrī

**Sēdi vada:**

Z.Liepiņa - Ekonomikas ministrijas Valsts sekretāra vietniece, Nacionālās standartizācijas padomes (turpmāk – NSP) priekšsēdētāja.

**Sēdē piedalās:**

1. Guntars Vempers - Latvijas Elektrotehnikas komitejas vadītājs;

2. Inese Āboltiņa - Kooperatīvās sabiedrības Latvijas Piensaimnieku Centrālā Savienība pārstāve;

3. Rūta Gintaute-Marihina - Izglītības un zinātnes ministrijas Profesionālās un pieaugušo izglītības departamenta direktore;

4. Dace Ugare - Zemkopības ministrijas Veterinārā un pārtikas departamenta direktora vietniece;

5. Elīna Šimiņa Neverovska - Satiksmes ministrijas Eiropas Savienības lietu koordinācijas departamenta direktore;

6. Māra Vīksne – Labklājības ministrijas Darba attiecību un darba aizsardzības politikas departamenta vecākā eksperte;

7. Valdis Gedrovics – Nacionālās metroloģijas institūcijas pārstāvis;

8. Tekla Žabova - Latvijas Patērētāju interešu aizstāvības asociācijas pārstāve;

9. Ģirts Tobijs - Būvmateriālu ražotāju asociācijas pārstāvis;

10. Ingars Pilmanis - SIA “Latvijas standarts” valdes loceklis;

11. Arta Pīlēna - SIA “Latvijas standarts” Standartizācijas nodaļas projektu vadītāja;

12. Gundega Jaunbērziņa-Beitika – Nacionālas akreditācijas institūcijas direktore;

13. Inga Apsīte - Ekonomikas ministrijas Iekšējā tirgus departamenta direktore;

14. Valdis Lipskis – Ekonomikas ministrijas Iekšējā tirgus departamenta Atbilstības novērtēšanas nodaļas vadītājs.

**Sēdi protokolē:**

N.Freibergs - Ekonomikas ministrijas Iekšējā tirgus departamenta Atbilstības novērtēšanas nodaļas vadītāja vietnieks.

**Darba kārtība:**

1. Nacionālās standartizācijas institūcijas - SIA “Latvijas standarts” stratēģija un aktualitātes 2019.gadā;

2. Nacionālās standartizācijas institūcijas – SIA “Latvijas standarts” peļņas izlietojums;

3. Izmaiņas likumdošanā – Grozījumi Standartizācijas likumā.

**Z.Liepiņa** atklāj NSP sēdi un iepazīstina klātesošos ar darba kārtību un aicina izteikt priekšlikumus par darba kārtības precizēšanu. Padomes locekļiem iebildumu un priekšlikumu par darba kārtību nav, līdz ar to darba kārtība tiek apstiprināta.

**1.§**

**Nacionālās standartizācijas institūcijas - SIA “Latvijas standarts” stratēģija un aktualitātes 2019.gadā**

**I.Pilmanis** sniedz informāciju par SIA “Latvijas Standarts” (LVS) vidējā termiņa stratēģijā 2019.-2023.gadam izvirzītajiem LVS darbības mērķiem un rīcības virzieniem un sasniegtajiem rezultātiem, kā arī par citām LVS aktualitātēm 2019.gadā un turpmākajiem izaicinājumiem.

Priekšlikumi, diskusijas.

**G.Vempers** interesējas par iespējām vēl vairāk palielināt LVS Būvspeciālistu lasītavā sertificētiem būvspeciālistiem pieejamo standartu skaitu, kas saistīti ar būvniecības nozari.

**I.Pilmanis** informē, ka gadījumā ja grib papildināt standartus, tad būvspeciālistiem būtu jāvēršas sertificēšanas institūcijās ar lūgumu par papildus standartiem norādot nepieciešamos standartus.

**Z.Liepiņa** interesējas kādās Eiropas standartizācijas organizāciju tehniskajās komitejās un darba grupās ir vislielākā aktivitāte vai pārstāvniecība no Latvijas ekspertu puses.

**I.Pilmanis** informē, ka lielākā aktivitāte ir kokmateriālu jomā, AS Latvijas finieris ekspertu puses. Vienlaikus informē, ka LVS sedz ceļa un uzturēšanās izdevumus uz Eiropas standartizācijas organizāciju tehniskajām komitejām un darba grupām būvniecības jomā.

**Nolemts:** pieņemt zināšanai I.Pilmanis sniegto informāciju par Nacionālās standartizācijas institūcijas - SIA “Latvijas standarts” stratēģijas darbības mērķiem un aktualitātēm 2019.gadā.

**2. §**

**Nacionālās standartizācijas institūcijas – SIA “Latvijas standarts” peļņas izlietojums**

**I.Pilmanis** informē par Nacionālās standartizācijas institūcijas – SIA “Latvijas standarts” 2018.gada peļņas reinvestēšanas plāniem saskaņā ar LVS vidējā termiņa stratēģijas 2019.-2023.gadam investīciju plānā izvirzītajiem prioritārajiem pasākumiem – “Standartizācijas tehnisko komiteju (STK) darba produktivitātes celšana” un “Standartizācijas informācijas sistēmas uzturēšana”.

**Nolemts:** atbalstīt Nacionālās standartizācijas institūcijas - SIA “Latvijas Standarts” 2018.gada peļņas izlietošanu reinvestējot to LVS informācijas tehnoloģiju infrastruktūras attīstībai atbilstoši LVS vidējā termiņa stratēģijas 2019.-2023.gadam investīciju plānā izvirzītajiem prioritārajiem pasākumiem.

**3. §**

**Izmaiņas likumdošanā – Grozījumi Standartizācijas likumā**

**N.Freibergs** informē par plānotajām izmaiņām standartizācijas jomas likumdošanā, ko paredz likumprojekts “Grozījumi Standartizācijas likumā”. Latvijas nacionālās standartizācijas sistēmas pilnveidošanai ar likumprojektu tiek risināti šādi būtiski jautājumi:

* Centralizētas standartizācijas pieprasījumu (mandātu) sistēmas ieviešana;
* Jaunās pieejas ieviešana nacionālajā līmenī (piemērojamie standarti);
* Standartu būtība, vieta un loma tiesību sistēmā un citi redakcionāli precizējumi
* Nacionālās standartizācijas institūcijas darbības reorganizācija.

Attiecībā uz NSP darbību sagaidāms, ka pēc likumprojekta apstiprināšanas plānots aktualizēt NSP nolikumu, lai precizētu NSP noteiktās funkcijas/uzdevumus un arī padomes sastāvu, kā arī aktualizēt NSP personālsastāvu, ko turpmāk apstiprinās Ekonomikas ministrijas ministrs ar rīkojumu.

Priekšlikumi, diskusijas:

**V.Gedrovics** interesējas par izmaiņām, ka attiektos uz piemērojamo standartu tulkošanu valsts valodā.

**N.Freibergs** informē, ka jaunā kārtība paredz iespēju nozaru ministrijām standartizācijas pieprasījumus par piemērojamo standartu tulkošanu iesniegt LVS un ja standartizācijas pieprasījums par piemērojamo standartu tulkošanu atbilst izvirzītajiem kritērijiem un tiek izskatīts NSP, tad minētais standartizācijas pieprasījums tiktu iekļauts LVS Standartu tulkošanas un izstrādes plānā. Šādu piemērojamo standartu tulkošana tiktu nodrošināta attiecīgās nozaru ministrijas pieejamā finansējuma ietvaros vai nepieciešamības gadījumā Ekonomikas ministrija centralizēti pieprasīs finansējumu no valsts budžeta līdzekļiem, kārtējā gada budžeta sagatavošanas procesā noteiktajā kārtībā iesniedzot prioritāro pasākumu.

**Ģ.Tobijs** interesējas par tādiem standartiem un to izmantošanu, kas saskaņā ar LVS tīmekļa vietnē pieejamo informāciju tiek uzskatīti par atceltiem.

**I.Pilmanis** informē, ka standarti atbilstoši standartizācijas principiem regulāri tiek pārskatīti un pārstrādi kā rezultātā tiek izdoti jauni standarti un iepriekšējie atcelti. Gadījumos, kad atsauce uz standartu ir saistīta ar normatīvo aktu prasību izpildi, tad jāizmanto tāda standarta versija, uz kuru publicēta atsauce Eiropas Savienības Oficiālajā Vēstnesī, vai arī tāda, kas ar tiešo atsauci ir ierakstīta normatīvajā aktā.

**Nolemts:** pieņemt zināšanai N.Freiberga sniegto informāciju par plānotajām izmaiņām standartizācijas jomas likumdošanā, ko paredz likumprojekts “Grozījumi Standartizācijas likumā”.

Nacionālās standartizācijas padomes

priekšsēdētāja Z. Liepiņa

Protokolēja N. Freibergs